
26/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 239>
מישיבת ועדת הפנים והגנת הסביבה
יום רביעי, כ"ו באדר א התשע"ד (26 בפברואר 2014), שעה 8:30
<סדר היום:>
<היערכות המשטרה לעליית יהודים להר הבית בפסח>
נכחו:

<חברי הוועדה:> 
מירי רגב – היו"ר
טלב אבו עראר

דוד אזולאי

משה זלמן פייגלין
דוד צור

מסעוד גנאים

<מוזמנים:> 
	נצ"מ אבי ביטון
	–
	ממ"ר דוד, משטרת ישראל, המשרד לביטחון פנים

	יואל הדר
	–
	יועמ"ש בט"פ, המשרד לביטחון פנים

	מיכאל פרנקנבורג
	–
	יועמ"ש מחוז ירושלים, משטרת ישראל, המשרד לביטחון פנים

	שבתי גרברציק
	–
	דובר משטרת ישראל למגזר הדתי-חרדי, המשרד לביטחון פנים

	פרידה יובל
	–
	סגנית מנהל מחלקת ירדן, משרד החוץ

	נטלי רוז
	–
	ראש תחום בכיר ירושלים, המשרד לענייני ירושלים והתפוצות

	ירון קטן
	–
	הלשכה המשפטית, המשרד לשירותי דת

	יהודה גליק
	–
	יו"ר הקרן ומנכ"ל הליבה, המיזם לחופש יהודי בהר הבית, "הקרן למורשת הר הבית"

	שמשון אלבוים
	–
	מנכ"ל הקרן, "הקרן למורשת הר הבית"

	מיכאל פואה
	–
	מנהל מו"פ, "מנהיגות יהודית"

	יהודית דסברג
	–
	"נשים למען המקדש"

	דן טבול
	–
	"התנועה לכינון המקדש"


<ייעוץ משפטי: >
עידו בן-יצחק
<מנהלת הוועדה:>
יפה שפירא
<רישום פרלמנטרי:>
הילה מליחי
<היערכות המשטרה לעליית יהודים להר הבית בפסח>
<היו"ר מירי רגב:>
בוקר טוב לכולם. אני פותחת את ישיבת ועדת הפנים והגנת הסביבה בדיון עִתי שאנחנו עושים באופן קבוע אחת ל-, היערכות המשטרה לעליית יהודים להר הבית. הדיון הזה באופן ספציפי ידון בשני נושאים: התייחסות למקרי אי-כניסה או מניעת כניסה של יהודים להר הבית על-פי החלטת הדרג המדיני בימים ובשעות שנקבעו. החלק השני: היערכות משטרת ישראל לכך שבחגים היהודים יוכלו לעלות להר הבית, בדיוק כמו שאנחנו מאפשרים למוסלמים לעלות בהמוניהם בחג רמדאן, וכך נכון שיהיה. שכל אחד בימים שלו ובחגים שלו יוכל להשתתף ויוכל לעלות להר הבית. שוב, הדיון הזה לא עוסק בסוגיית הריבונות, כן או לא. אתמול נערך דיון במליאה ביזמת ידידי, חבר הכנסת פייגלין. היה דיון מעניין מאוד, ושם דיברנו על סוגיית הריבונות, מי אחראי. אנחנו לא מדברים כרגע על המדיניות. אנחנו מדברים היום על סוגיה אחת שאתה אנחנו עובדים מתחילת המושב: אחת, מדוע המשטרה מונעת מיהודים לעלות להר הבית בשעות ובימים שנקבעו לכך על-ידי ממשלת ישראל? שתיים, מדוע מוסלמים שמתפרעים, ההתפרעות שלהם על ההר גורמת לכך שהסגירה של ההר תהיה בפני היהודים ולא בפני אותם מוסלמים? שלוש, כיצד משטרת ישראל נערכת לכך שכל יהודי שרוצה לעלות להר בחגים בשעות ובימים שנקבעו על-ידי המדינה יוכל לעשות זאת?
אני מבקשת בהתחלה, כפי שהבטחתי גם בדיון הקודם, שיהודה יציג את אותם נושאים – שלחתי את הדוח בצורה מסודרת גם לשר, גם למשטרה. אין כאן שום דבר שאני מסתירה על הפרת זכויות אדם. עדיין לא קיבלתי ממנהלת הוועדה את ההתייחסות של שרת המשפטים למכתב שלי אליה בעניין אפליה וזכויות אדם של המתפללים. אני מבקשת לוודא היכן המסמך הזה עומד. אני מבקשת, יהודה, שתציג את המקרים בחודשיים האחרונים שבהם יהודים לא הצליחו לעלות. המשטרה תוכל להתייחס ולהגיד לנו מדוע. ואז נעבור להתייחסות המשטרה כיצד היא נערכת לעליית יהודים בחגים. 
<יהודה גליק:>
גברתי יושבת-הראש, בוקר טוב. מכובדי, אנשי משטרת ישראל, אני מאוד מצטער שאנחנו צריכים בכל פעם לקיים את הדיון הזה. 

<היו"ר מירי רגב:>
גם אני. 

<יהודה גליק:>
הייתי שמח אם לא היינו צריכים לקיים את הדיונים האלה, אבל, לצערי, פעם אחר פעם, אני מוכרח לומר שאנחנו מגיעים לשיאים חדשים בשפל המדרגה מבחינת ההשפלה של יהודי - - -

<טלב אבו עראר:>
אני רשום לדיון?

<היו"ר מירי רגב:>
אתה כבר רשום פה. וגם אם אתה לא רשום, אתה הראשון שידבר. כן, בבקשה, יהודה. 
<יהודה גליק:>
גברתי, אני אשמח אם תהיה אפשרות לשדר סרטונים קצרצרים של כמה שניות. אני רוצה להתחיל עם משהו שקרה אתמול, וזו רק דוגמה. דוגמה לתופעה מטרידה מאוד. בחודשים האחרונים שברנו שיאים שלא היו כמותם כבר הרבה זמן בסגירת הר הבית. זה אומר שבהפתעה, ב-07:20 בבוקר מתברר שיש כ-30 פורעים - - -
<היו"ר מירי רגב:>
מתי, אתמול?

<יהודה גליק:>
כן. 30 פורעים שנמצאים שם במסגד, שישנו בלילה. אגב, אם היית שואלת אותי לילה לפני כן, הייתי יכול להגיד לך את זה מניחוש. ארנון סגל שלח לי SMS בלילה לפני כן ואמר לי: בוא נתערב שזה מה שיקרה בבוקר. ואכן, למרבה הפלא, 30 חבר'ה זרקו אבנים. באותו הרגע המשטרה החליטה שהר הבית סגור. הר הבית, 144 דונם, לא מסוגל, עם מאות יס"מניקים וימ"מניקים, להתגבר על 30 מוסלמים, שבאופן מתואם, ב-07:30, זורקים אבנים. אבל חמור מזה, מה שקרה הוא שדובר משטרת ישראל הודיע שהר הבית ממשיך להיות פתוח למבקרים. זה היה פשוט שקר גס. לצערי, פעם אחר פעם – האמת היא שפעם אחת ראיתי את דובר משטרת ישראל שדיבר אמת. הוא הסמיק מרוב בושה. פעם אחר פעם הם משקרים לציבור. משקרים לציבור במצח נחושה. אני הייתי אתמול בכל היום בבוקר ובצהריים, שאלו שעות שבהן הר הבית היה אמור להיות פתוח, והר הבית היה סגור בלי שום סיבה הגיונית. יכלו להתגבר על אותם 30 שזרקו אבנים ולפתוח את הר הבית בלי שום בעיה. 
<היו"ר מירי רגב:>
סליחה רגע. תודה. משטרה, אני רוצה התייחסות למקרה הזה. למקרה הזה של - - -
<אבי ביטון:>
הר הבית נסגר אתמול בשעה 09:30 באופן רשמי. בשעה 07:30, ברגע שפתחנו את שער המוגרבים - - -
<יהודה גליק:>
לא פתחתם את שער המוגרבים. סליחה, לא לשקר לוועדה, אי-אפשר. לא יכול להיות שבן אדם משקר פה. אני הייתי שם מ-07:30, הוא היה נעול - - -
<דוד צור:>
את חייבת להגן עליו שהוא יוכל לדבר בלי ההתפרצויות האלה, עם כל הכבוד ליהודה. 
<היו"ר מירי רגב:>
שניה, יהודה. כן. 

<אבי ביטון:>
ברגע שפתחנו את שער המוגרבים, מאות מוסלמים, שאכן התבצרו בתוך מסגד אל-אקצא בלילה קודם, החלו בהפרות סדר חמורות. 
<משה זלמן פייגלין:>
סליחה, אני איחרתי, על מתי אתה מדבר?
<היו"ר מירי רגב:>
על אתמול. אירוע שהיה אתמול. 

<אבי ביטון:>
הפרות סדר שכוונו בראש ובראשונה כנגד השוטרים. אני מדבר רק על פתיחת שער המוגרבים, עוד לפני שהתחלנו להעלות תיירים ומבקרים. כוח משטרה בפיקודי שהיה שם, ביחד עם לוחמים של יס"מ וגם של מג"ב, יחידות מיוחדות, נאלץ לפרוץ מידית לשטח ההר ולדכא את המהומות. ההפס"ד כללו גם שימוש בהרבה מאוד - - -
<משה זלמן פייגלין:>
אני מנסה לדייק ולהבין, הם המתינו שם בתוך ההר כל הלילה למהומות בבוקר?
<אבי ביטון:>
כן. חלקם היו כל הלילה בהר הבית, וחלקם הופיעו בבוקר בתפילת הפג'ר. הפרות הסדר כללו הרבה מאוד זריקות אבנים, ירי של זיקוקים לכיוון הכוחות, זריקה של מוטות, של - - - מתוך המסגד. אנחנו נכנסנו מיד להר והחלנו בפיזור המתפרעים. 
<דוד צור:>
אבי, גם על הכותל?
<אבי ביטון:>
לא, על הכותל לא. הכותל מבחינתנו הוא קו אדום. אנחנו לא מאפשרים בכלל להגיע לאזור גב הכותל. כעבור מספר דקות השתלטנו על המסגד, כלומר, סגרנו את דלתות המסגד. רוב מידיי האבנים והמתפרעים נכנסו לתוך המסגד והתבצרו - - -
<משה זלמן פייגלין:>
מסגד אל-אקצא, הפינה הדרומית. 
<אבי ביטון:>
כן. 

<משה זלמן פייגלין:>
לא כיפת הסלע. 

<היו"ר מירי רגב:>
שניה, פייגלין, תן לו רגע - - -

<משה זלמן פייגלין:>
אני רק שואל שאלות טכניות להבהרה. 

<היו"ר מירי רגב:>
תן לו רגע לדבר. 

<אבי ביטון:>
במקביל, מאוד מוסלמים שהיו באזור כיפת הסלע, שלא השתתפו בהפרות הסדר, אבל היו נוכחים והתחילו לצעוק צעקות. היו באזור כיפת הסלע. הדיווח שהועבר אלי - - -
<מסעוד גנאים:>
זה בקשר למה שקרה אתמול?
<היו"ר מירי רגב:>
כן. 

<אבי ביטון:>
הדיווח שהועבר אלי, כשאני הייתי עסוק בתוך זירת לחימה בתוך המסגד – כי הלחימה הייתה די קשה. היו הרבה מאוד יידויי אבנים, הרבה מאוד ירי של זיקוקים על הכוחות. אני מדבר על כוורות של זיקוקים, לא זיקוק של ילד קטן. 

<טלב אבו עראר:>
זריקת האבנים הייתה לפני כניסת המשטרה או אחרי? זו השאלה.
<אבי ביטון:>
אין כניסת משטרה. משטרת ישראל נמצאת בהר הבית 24 שעות. אין כניסת משטרה. 

<טלב אבו עראר:>
אבל ב-07:30 נכנסו כוחות, לא כרגיל. 
<אבי ביטון:>
לא נכנסו כוחות. קודם כל, הכוחות היו בשגרה ונמצאים בשגרה בהר הבית. אלו שוטרי יחידת הר הבית. הם שוטרים שלי שנמצאים שם בשגרה. ברגע שהתחילו יידויי האבנים - - -
<טלב אבו עראר:>
שאלתי אתמול את אנשי הווקף, ב-07:30 נכנסו כוחות גדולים של משטרה. ב-07:30. זה לא רגיל. מה קרה? מה הסיבה? 

<אבי ביטון:>
זה רגיל. תראו, בהר הבית, בבוקר, בשגרה, כשפותחים בשעה 07:30 - - -

<טלב אבו עראר:>
בכל יום זה כך? 

<אבי ביטון:>
בוודאי. 

<טלב אבו עראר:>
זה בכלל לא נכון. רק אתמול. 
<דוד צור:>
מה הקשר? נכנסו שוטרים - - -

<קריאה:>
כל יום - - -
<היו"ר מירי רגב:>
סליחה רגע, מה זה קשור? 

<טלב אבו עראר:>
אני שואל שאלה, מה הסיבה - - -

<דוד צור:>
נכנסים שוטרים, הם צריכים להיות שם. זה התפקיד שלהם. 

<היו"ר מירי רגב:>
מה זה קשור? 

<טלב אבו עראר:>
אני שואל מה - - -

<היו"ר מירי רגב:>
כל מי שמיידה אבנים, מוסלמי או יהודי, צריך להיעצר. 
<אבי ביטון:>
מי שנמצא בהר הבית בשגרה זו משטרת ישראל. 

<דוד צור:>
אם הוסיפו עשרה שוטרים או הורידו עשרה שוטרים זו לא סיבה לזרוק אבנים. 
<טלב אבו עראר:>
לא עשרה, עשרות. 

<היו"ר מירי רגב:>
סליחה, אני מבקשת לא להפריע לו כרגע. 

<אבי ביטון:>
מי שנמצא בהר הבית בשגרה זו משטרת ישראל, 24 שעות ביממה, ביחד עם שומרי הווקף, זה נכון. אתמול היה באמת יום רגיש. אנחנו עיבינו מעט את הכוחות בשטח ההר, אבל זה לא משהו שהוא לא שגרתי. זאת אומרת, יש ימים שהם רגישים ובהם אנחנו מעבים את הכוחות. מה שכן היה, כוח פריצה. כוח שהיה - - -
<טלב אבו עראר:>
אולי זה קשור לנושא שהעלה אותו פייגלין. 
<היו"ר מירי רגב:>
לא קשור לכל נושא. חבר'ה, תקשיבו טוב, אנחנו לא - - -

<טלב אבו עראר:>
- - -

<היו"ר מירי רגב:>
תקשיב, אפשר להעלות כל נושא, אבל אנחנו לא נעודד אלימות. אני אומרת לך שהמצב הזה לא – זה לא ייגמר יותר בדיונים האלה. השר יגיע לכאן ויתייצב לתת לי דיווחים על הר הבית. המשטרה היום כבר לא מסוגלת להתמודד גם עם הר הבית. לא מספיק הפשע ברחובות, גם הר הבית. לא יכול להיות שבאומץ רב השר היחידי שפתח את הבית והנחה את המשטרה לפעול על-פי הנחייתו הוא השר צחי דאז, והיום לא המפכ"ל ולא השר יכולים לאכוף את הנחיית המדינה. חבר'ה, הם לא עולים להתפלל, עזבו את התפילה כרגע. אני מדברת על מצב פשוט. 
<אבי ביטון:>
אני עוד לא סיימתי. 
<היו"ר מירי רגב:>
יהודי רוצה לעלות להר הבית. בכל יום, בכל יום, בכל יום ההר נסגר בגלל מהומות של מוסלמים. ברצות המוסלמים, סוגרים את ההר. לא, זה לא יכול להיות. 
<טלב אבו עראר:>
כי אין ליהודים מה לחפש שם. אין להם מה לחפש שם. 
<היו"ר מירי רגב:>
ליהודים יש - - -

<טלב אבו עראר:>
לא, זה מסגד אל-אקצא. 

<היו"ר מירי רגב:>
זה לא עניינך כרגע. 
<טלב אבו עראר:>
את מרוקאית ולא מבינה - - - 

<היו"ר מירי רגב:>
באמת, מה זה?

<טלב אבו עראר:>
לא למדת במרוקו כך?
<היו"ר מירי רגב:>
אני מרוקאית גאה. 

<טלב אבו עראר:>
מסגד אל-אקצא לא שלך ולא של מישהו אחר. 

<היו"ר מירי רגב:>
מה זה קשור? די, מספיק, אני אומרת לך - - -
<טלב אבו עראר:>
תעזבי את השטויות. בכל שבוע יש לנו דיון על השטויות האלה. 
<היו"ר מירי רגב:>
בסדר, שיסיים, אבל זה לא הולך ככה. די, נמאס לי לשמוע כל הזמן את הדברים האלה. 

<טלב אבו עראר:>
מה את עוסקת בקטנות, מירי?

<היו"ר מירי רגב:>
שקט שיהיה פה. היו הפס"דים, היו 30 שוטרים. 30 שוטרים לא הצליחו להתגבר. אתם לא מצליחים? בואו ניתן את ההר לאחריות צה"ל. זהו. 
<אבי ביטון:>
תני לי לסיים. לא סיימתי. 
<טלב אבו עראר:>
או משמר הגבול, או לצה"ל, לאו"ם. למוסלמים – לא צריך כלום. 
<היו"ר מירי רגב:>
די, שקט. 

<אבי ביטון:>
הר הבית ב-2014 - - -

<טלב אבו עראר:>
מה שקט? 

<היו"ר מירי רגב:>
אתה רשום לדיבור. 
<טלב אבו עראר:>
לא, דברי איתי ככה - - -

<היו"ר מירי רגב:>
בבקשה. באמת. 
<טלב אבו עראר:>
דברי יפה, אל תגידי לי שקט. אני לא עובד אצלך, אל תגידי לי שקט. 
<היו"ר מירי רגב:>
כן, בבקשה. 

<משה זלמן פייגלין:>
טלב, בוא נוריד את - - -

<טלב אבו עראר:>
- - - יש כללים.
<היו"ר מירי רגב:>
אבל ככה המרוקאים מדברים. 
<טלב אבו עראר:>
אל תגידי לי שקט. 

<היו"ר מירי רגב:>
המרוקאים אומרים שקט. 

<טלב אבו עראר:>
את שקט גם. את תשתקי, בסדר? 
<היו"ר מירי רגב:>
בסדר, בבקשה. 

<אבי ביטון:>
הר הבית בשנת 2014 - - -
<טלב אבו עראר:>
מה, אני ילד קטן?

<היו"ר מירי רגב:>
שקט. שיהיה פה שקט. 

<טלב אבו עראר:>
הנה, היא כמו ילדה קטנה, שקט. 

<היו"ר מירי רגב:>
כן. 

<אבי ביטון:>
הר הבית בשנת 2014 נסגר פעם אחת בלבד, אתמול.

<יהודה גליק:>
מירי, אני לא מוכן יותר. אי-אפשר שיבוא לפה הבן אדם וישקר לוועדה. לא יכול להיות. הר הבית נסגר בשנה שעברה, בימים שהוא היה צריך להיות פתוח, קרוב ל-20 יום, אז לא לשקר. 
<אבי ביטון:>
אני אמרתי 2014. 

<יהודה גליק:>
אי-אפשר ככה. 

<היו"ר מירי רגב:>
אבל הוא אמר 2014. 
<אבי ביטון:>
אל תצעק ואל תשתולל. 

<שבתי גרברציק:>
גברתי, אני מבקש שאיש המשטרה יוכל לדבר. 
<היו"ר מירי רגב:>
סליחה, אתה מנהל פה את הדיון? אז בבקשה. תודה גם לך. 

<אבי ביטון:>
הר הבית נסגר ב-2014 – אנחנו סוף חודש שני – פעם אחת בלבד. 

<היו"ר מירי רגב:>
אתמול כנראה. 

<אבי ביטון:>
ממש לא. 

<יהודה גליק:>
לא, לפני שבועיים. 

<היו"ר מירי רגב:>
שקט. 

<אבי ביטון:>
לפני שבועיים, על-פי החלטה של מפקד המחוז, לאחר הערכת מצב מסודרת, מחשש להפרת שלום הציבור. אני חושב שזה בסמכותו של מפקד המחוז. אתמול הר הבית נסגר בשעה 09:30 בלבד. 
<משה זלמן פייגלין:>
למי הוא נסגר?
<היו"ר מירי רגב:>
ליהודים. 

<אבי ביטון:>
הוא נסגר למבקרים. 
<משה זלמן פייגלין:>
גם מוסלמים.

<אבי ביטון:>
לא למוסלמים, למבקרים משער - - -

<משה זלמן פייגלין:>
אה, נסגר ליהודים זאת אומרת. 

<היו"ר מירי רגב:>
ליהודים. 

<אבי ביטון:>
שער המוגרבים נסגר בשעה 09:30. 
<יהודה גליק:>
הוא משקר. 
<אבי ביטון:>
בשעה 07:30, כשהתחילו קולות הנפץ וירי הזיקוקים, אני קיבלתי דיווח. אני הייתי עסוק בלחימה בתוך שטח ההר. קיבלתי דיווח שהיו שלושה יהודים שעזבו את המקום לכיוון הכותל. שמעו את קולות הנפץ ועזבו לכיוון הכותל. קבוצות תיירים שעמדו שם, גם אותו דבר, שמעו את קולות הנפץ ומרצונם עזבו את המקום. כך שאף אחד לא עלה עד שעה 09:30. ב-09:30 החליט מפקד המחוז, בעצה אחת איתי – אני המלצתי, כמובן, לסגור את ההר אתמול – וההר נסגר. אין שום שינוי בשנה הזאת או בשנה שעברה משאר השנים. בעבר הר הבית נסגר. 
<היו"ר מירי רגב:>
נכון, אני יודעת שאין שינוי. הוא כל הזמן נסגר כשיש הפס"דים. 

<אבי ביטון:>
היה חשש להפרת שלום הציבור, וחשש לפגיעה באנשים. הר הבית נסגר על-פי החלטה של מפקד המחוז. לא היה שום שינוי, שום נסיגה, שום רגרסיה. עוד פעם אני אומר, אם יהיה מצב כמו שהיה, שיש חשש להפרת שלום הציבור, אני אומר לך שזה גם יהיה בעתיד. 

<היו"ר מירי רגב:>
מאה אחוז, אז תסגרו את זה לכולם. אם יש חשש לשלום הציבור, לכולם – ליהודים ולמוסלמים. אין מצב שהמשטרה מטילה וטו רק על יהודים לא לעלות להר הבית. המשטרה לא קובעת מדיניות. המשטרה אמורה לבצע את החלטות הדרג המדיני. המדינה החליטה, הממשלה החליטה – בניגוד לעמדתי, דרך אגב. אני רוצה שהיהודים גם יעלו להתפלל. אבל היא החליטה שהיהודים עולים בימים מסוימים - - -

<אבי ביטון:>
קודם כל, אנחנו - - -

<היו"ר מירי רגב:>
לא, אתם לא מבצעים את החלטות הממשלה. אתם רוצים לשמור שיהיה שקט. אתם דואגים לארגון שלכם ולתדמית של הארגון שלכם. וכתוצאה מכך נוצר מצב שברגע שאתם יכולים להגיד – עלה התאנה – יהיה אי-סדר ציבורי, סוגרים את ההר ליהודים. זהו, זה מה שקורה. 
<אבי ביטון:>
בשנת 2013 משטרת ישראל הגבילה את גיל המתפללים המוסלמים שמונה פעמים במהלך השנה. אנחנו מדברים על תפילת יום השישי, על 35,000 מתפללים. בהגבלת גיל, נכנסים 5,000. זאת אומרת, שמונה פעמים הגבלנו כניסה של 30,000 מוסלמים לשטח ההר מחשש להפרת שלום הציבור. 
<היו"ר מירי רגב:>
מאה אחוז, אם צריך להגביל, תגבילו. 
<אבי ביטון:>
אל תגידי שאנחנו עושים איפה ואיפה. 
<היו"ר מירי רגב:>
אני מצטערת, תגביל יהודים ותגביל מוסלמים - - 

<אבי ביטון:>
זה מה שאנחנו עושים. 

<היו"ר מירי רגב:>
- - שיכולים לעשות הסתה. גם יהודים וגם מוסלמים. אין לי פה בעיה. מי שמתפרע ופועל בניגוד לחוק, כולם יישבו במעצר. אבל לא יכול להיות – תראה, המצב הוא בלתי אפשרי. המצב הוא שאנחנו לא מאפשרים, בימים שנקבעו, בשעות שנקבעו, ליהודים לעלות להר הבית. הפגישות האלה הן מבישות למשטרה. הן מראות שאתם באוזלת יד. 
<אבי ביטון:>
ממש לא. 
<היו"ר מירי רגב:>
ממש כן. ממש כן. כי אם אתם לא הייתם באוזלת יד, אתם הייתם צריכים להגיד: תקשיבו טוב, השער הזה פתוח – נניח – בכל יום ראשון, שני, שלישי, רביעי, מ-09:00 עד 10:00. הוא יהיה פתוח על אפם ועל חמתם של המתנגדים. אנחנו נביא לפה את כל כוחות מג"ב – אולי נבקש גם מהשב"כ, צה"ל והמוסד שיסייעו לכם – כדי שהמוסלמים יבינו - - -

<טלב אבו עראר:>
את ארצות-הברית גם. 

<היו"ר מירי רגב:>
רגע. כדי שהמוסלמים יבינו שאנחנו מתכוונים למה שאנחנו אומרים. קרי שבימים האלה יהודים יעלו להר. יהיו הפרות סדר, מי שמתפרע, יכנס לכלא. 
<מיכאל פואה:>
שהשערים יסגרו - - -
<היו"ר מירי רגב:>
דרך אגב, גם אם יהודי. כולל פואה, שיעלה להר ויעשה שם פרובוקציה, לא יהיה בהר. אבל לא יכול להיות מצב – תקשיב, המצב הוא בלתי הגיוני. 

<מיכאל פואה:>
שיסגור תשעה שערים וישאיר שער אחד פתוח. 

<היו"ר מירי רגב:>
אני אומרת, ריבונו של עולם, אנחנו רוצים להגיע למצב שיהודים ומוסלמים יוכלו לעלות להר. המוסלמים עולים, מתפללים באל-אקצא. היהודים רוצים לעלות לרחבת ההר, רק לבקר ברחבת ההר. 
<טלב אבו עראר:>
באנו לשמוע הרצאה היום? 

<היו"ר מירי רגב:>
עזוב עכשיו - - -
<טלב אבו עראר:>
באנו לשמוע הרצאה היום? באמת. תאפשרי לנו לדבר, למה הרצאה?
<היו"ר מירי רגב:>
שניה, טלב. אני אתן לך תיכף לדבר, אתה ראשון הדוברים. נוצר מצב היום שעל-פי מדיניות הממשלה – בעצם, יש הנחיית ממשלה, ומי שקובע אותה זו המשטרה. במקום שהמשטרה תעשה את הכול כדי שמדיניות הממשלה תיאכף כראוי, אתם לא עושים את זה. ועל זה אנחנו נביא את השר. 
<אבי ביטון:>
לא, אני לא מסכים אתך. 
<היו"ר מירי רגב:>
אתה לא מסכים איתי? אני אביא את הפירוט של כל האירועים שיש פה, ואם אתם לא תגידו אמת, אז זה יהיה עוד יותר גרוע. נביא את כל האירועים שהיהודים, באופן קבוע – אתה יודע מה? אני רוצה לסגור עוד דבר. אני לא רוצה שעל-פי הערכות מצב תסגרו יותר את ההר. לא רוצה. רק אם תהיה אינתיפאדה שלישית. אתה צריך לאפשר בין 10:00-08:00 - - -
<טלב אבו עראר:>
היא מחליפה את ראש הממשלה. 
<היו"ר מירי רגב:>
סליחה רגע, אני רוצה להבין, אתה צריך לאפשר בין 10:00-08:00 - - -

<טלב אבו עראר:>
היא תחליף את נתניהו. 

<היו"ר מירי רגב:>
בעזרת ה'. 
<מסעוד גנאים:>
את מאיימת. 

<היו"ר מירי רגב:>
תאמין לי, אני אקבל החלטות טובות גם לכם. 
<טלב אבו עראר:>
מכאן את לא תגיעי לשם. מכאן את לא תגיעי לשם. 

<היו"ר מירי רגב:>
גם לכם. 

<מסעוד גנאים:>
אחרית הימים. 
<טלב אבו עראר:>
כך את לא תגיעי לשם בטוח. 

<מסעוד גנאים:>
אחרית הימים. 

<טלב אבו עראר:>
את יוצרת פרובוקציה, וכך את לא תעלי לשם. לא תגיעי. 
<היו"ר מירי רגב:>
אני שואלת שאלה פשוטה: מדוע בימים הקבועים ליהודים ובארבע שעות – כמה, יהודה?
<יהודה גליק:>
שלוש שעות וחצי בבוקר ושעה בצהריים. 

<היו"ר מירי רגב:>
שלוש וחצי בבוקר - - -

<יהודה גליק:>
לא, סליחה, שעתיים וחצי בבוקר ושעה בצהריים. 
<היו"ר מירי רגב:>
שעתיים וחצי בבוקר ושעה בצהריים. זאת אומרת, בסך הכול שלוש שעות וחצי ביום המשטרה לא מסוגלת – לא מסוגלת – למנוע התפרעות של מוסלמים כדי לאפשר שלוש שעות וחצי ביום ליהודים לעלות בלי הפרעות. 
<אבי ביטון:>
קודם כל, המשטרה מסוגלת והמשטרה מתמודדת בכל יום. 
<היו"ר מירי רגב:>
הבנתי. אתה מתמודד עם זה נהדר כשאתה סוגר את ההר. אתה מתמודד עם זה נהדר. אתה סוגר את ההר, מה שצבא לא יכול לעשות עם החיזבאללה. 
<אבי ביטון:>
הסמכות בחוק נתונה למשטרת ישראל, אם את רוצה לשנות את זה, תעשי את השינוי בחקיקה. 
<היו"ר מירי רגב:>
מאה אחוז. תודה רבה לך. חבר הכנסת טלב, בבקשה. אתה ראשון הדוברים. מה שקורה פה זה פשוט ביזיון. 
<מסעוד גנאים:>
אני חייב ללכת. 

<היו"ר מירי רגב:>
גנאים, תקשיב יקירי, רשימת הדוברים של הח"כים היא כזו: טלב, דוד צור, חבר הכנסת פייגלין וגנאים. אם יש מישהו שרוצה להחליף עם מישהו, הוא מוזמן. 
<מסעוד גנאים:>
כן, אני חייב ללכת לוועדת חינוך. 
<היו"ר מירי רגב:>
טלב, בקיצור, זה בסדר?

<מסעוד גנאים:>
בדרך כלל אני מדבר שתי דקות או שלוש דקות. 

<משה זלמן פייגלין:>
אני גם הולך לשם. 

<דוד צור:>
גם אני הולך לוועדת החינוך.
<היו"ר מירי רגב:>
אז חברים, משום שכולכם הולכים לוועדת החינוך, אז זאת הרשימה שלפיה הדוברים ידברו. מי שרוצה, יכול ללכת ולחזור, הדיון הזה הוא עד 10:00. יש לנו עוד הרבה מה לדבר וללבן, כי אחרי הדיון הזה יהיה פה רק השר והמפכ"ל בנושאים האלה. גם אם צריך להביא אותם בהנחיה של גורם משפטי. אני גמרתי לקבל תירוצים על זה שבימים ובשעות שמותר ליהודים – שלוש שעות וחצי ביום – המשטרה לא מסוגלת לאפשר להם לעלות להר. 
<מסעוד גנאים:>
את ממשיכה בהצגת אתמול כנראה. 
<היו"ר מירי רגב:>
חבר הכנסת טלב, בבקשה. 

<מסעוד גנאים:>
הסתיימה אתמול ההצגה. אני לא השתתפתי. 
<היו"ר מירי רגב:>
שבגלל שאתה לא מגיע לדיונים - - -

<מסעוד גנאים:>
לא השתתפתי אתמול. 

<היו"ר מירי רגב:>
בגלל שאתה לא מגיע בכלל גם לדיונים בוועדת הפנים, מה שאני לא יכול להגיד על טלב, אז אתה יכול רק להעיר הערות מתוקף השערות ולא מתוקף ידע. טלב, בבקשה. 
<מסעוד גנאים:>
לא, אני יודע. 

<טלב אבו עראר:>
טוב, חברים, קודם כל, עצם העובדה שמי שפתח את הישיבה היום הוא האדון המכובד שיושב מולי, אפשר להבין שהעמותות הקיצוניות הגזעניות הן שדוחפות את חברי הכנסת כמו פייגלין וכמו רגב. אני רוצה להתייחס להצגה של אתמול. האמת היא שאני יכול להעיד שגברת מירי רגב הייתה רקדנית אתמול במליאה, אבל, לצערי, רקדנית גרועה, לא טובה. 
<היו"ר מירי רגב:>
רקדתי לא טוב?

<טלב אבו עראר:>
היא התחילה להגיד לַא, לַא, לַא, לַא, לַא. אומרים: "לא אִלַהַ אלא אללה, ומחמד רסול אללה".

<היו"ר מירי רגב:>
"לא עילה ועילה אלא אללה ומחמד רסל אללה". 

<טלב אבו עראר:>
עכשיו את מוסלמית. 

<היו"ר מירי רגב:>
אבל אני רוצה להגיד: "שמע ישראל, ה' אלוהינו ה' אחד". זה מה שאני רוצה להגיד. 

<טלב אבו עראר:>
תקשיבי, בכך שאת אמרת את זה, את התאסלמת, את יודעת?
<היו"ר מירי רגב:>
רק אם עומד מולי קאדי. 

<טלב אבו עראר:>
שתביני. זה לא כבוד בשבילי שתהיי מוסלמית, אבל בסדר. 

<היו"ר מירי רגב:>
אל תדאג, גם אם תתחנן אני לא אהיה. 

<טלב אבו עראר:>
תקשיבי, בהצגה של אתמול הייתה ממש תחרות בקואליציה. כל אחד נאם ורצה להקצין כדי לצבור הון פוליטי, כדי להופיע בתקשורת. עכשיו גם בישיבה הזו, רוב הנוכחים נגד המשטרה. המשטרה לא צריכה שמישהו יגן עליה, אבל, לצערי, יושבת-ראש הוועדה מתנפלת על המשטרה בצורה הזו, שהם אוכפים חוק, שהם רוצים לשמור על הסטטוס קוו. הרי את חברה בקואליציה, גברת מירי רגב, וגם פייגלין, שיודע בוודאות – אתם כולכם יודעים, אתם חברים בממשלה, יודעים מה עמדת הממשלה. אתם יודעים שהסטטוס קוו לא ישתנה שם במסגד אל-אקצא. אתם יודעים את זה, אבל מה? בחרתם לנאום ולעשות הצגות, ועכשיו גם ההצגה הזו – אני לא יודע אם היא משודרת או לא – כדי לצבור הון פוליטי. מי שמתכוון להתקדם בתפקידו או להגיע לחלום מסוים, לא בפרובוקציות, לא על דמם של אחרים. הרי הדברים שאתם עושים – הדיונים הרצופים, שבכל שבוע, מה שמעסיק את מירי רגב – היא לא ישנה בלילה אצל בעלה, אלא חולמת איך להגיע מחר לכנסת לדון בהר הבית. זה לא הר הבית, את הר הבית תחפשו במקום אחר. זה מתחם מסגד אל-אקצא, "אל-מסג'ד אל-אקצא אל-מבארכ". רציתם או לא רציתם, זה המסגד של - - -
<היו"ר מירי רגב:>
אני לפחות ישנה עם בעל אחד, לא כמוך, עם ארבע נשים. 
<טלב אבו עראר:>
היית מתה. 
<היו"ר מירי רגב:>
ארבע נשים. ארבע נשים. גם בזה נטפל. בפוליגמיה גם נטפל. 
<טלב אבו עראר:>
אל תביאי אותי לדבר שטויות, באמת. 

<היו"ר מירי רגב:>
מה אתה רוצה? אתה דיברת על בעלי, אמרתי לך אתה ישן עם ארבע נשים. מה אני אגיד לך? הבדואים חיים כמו שיח'ים. 
<טלב אבו עראר:>
זו לא בדיחה. אתם גורמים להבערת האזור, לפגיעה ממש קשה בכל הסכמי השלום במזרח התיכון. אתם מקוממים מיליארד וחצי מוסלמים בעולם. הרי לא יישארו גבולות אפילו אם תהיה פגיעה במסגד אל-אקצא. ואת ככה, על ח'פיף, את ופייגלין – תשרתו את הבוחרים שלכם בדברים שהם חינוכיים, מהותיים, לא בהצגות. לא בהצגות. מסגד אל-אקצא הוא של המוסלמים, לא של היהודים. בנוסף לזה, הרבנות הראשית – הרי אדם דתי כמו פייגלין חובש כיפה, יש לו רבנים, רבנות עליונה, שאמרו בפה מלא שאסור ליהודים אפילו להיכנס למסגד אל-אקצא. אסור - - 
<היו"ר מירי רגב:>
אבל אנחנו לא רוצים להיכנס למסגד, רק לרחבת הר הבית. 

<טלב אבו עראר:>
- - ככה אמרו אתמול גם בכנסת. ככה אמרו. כל המתחם, 140 דונם, לא להיכנס לשם. תחכו עד שיבוא המשיח, גם אני מוכן לחכות עד שיבוא המשיח. אל תיכנסו. 
<היו"ר מירי רגב:>
טוב, מאה אחוז. 

<יהודה גליק:>
אדוני חבר הכנסת, אנחנו לא - - - 
<היו"ר מירי רגב:>
יהודה, יהודה, יהודה. יש לך עוד מה להגיד, חבר הכנסת טלב? בבקשה. 
<טלב אבו עראר:>
ולכן השלום הוא הדרך לפתרון הסכסוך - - 
<יהודה גליק:>
זריקת אבנים - - -
<טלב אבו עראר:>
- - ולא הכיבוש. מסגד אל-אקצא נמצא בשטח כבוש. הריבונות שלו, תרצה או לא תרצה, פייגלין, תישאר ירדנית, "רצבאן ענכ". "רצבאן ענכ" תישאר ירדנית. תגיש אלף הצעות, זה לא יעזור לך. עמדת הממשלה ברורה, ואמרה לך שגם לא תהיה הצבעה. חבל על הזמן שאיבדת אתמול, אבל לא חבל על הזמן כי אתה רצית הצגות, רצית תקשורת. רצית תקשורת והבאת כמה אנשים ביציע שישבו והסתכלו ושמעו אותך. כל הכבוד, מרצה ממש – כל הכבוד למרצה כמו פייגלין. רציתי רק לשאול שאלה את המשטרה: למה כשמוסלמים נכנסים למסגד אל-אקצא מבקשים מהם תעודת זהות ולוקחים להם אותן עד שהם מסיימים להתפלל וחוזרים לקחת את תעודת הזהות? אפילו יש כאלה שהתלוננו – נשים במיוחד – שהן חוזרת לשער שנכנסו ממנו ולא מוצאות את העודות שלהן שם. מעבירים אותה לשער אחר. על זה רציתי לקבל תשובה, אם אפשר. 

<היו"ר מירי רגב:>
אוקיי. נא לרשום את השאלות ונציג המשטרה - - -

<טלב אבו עראר:>
לא, אפשר שיענה עכשיו בזמן שלי. 

<היו"ר מירי רגב:>
לא, לא, לא, הוא עונה על כל השאלות במרוכז. חבר הכנסת דוד צור, בבקשה. 
<דוד צור:>
התבטאתי כבר בעבר בעניין הזה של ערבוב מושגים של שאלות של ריבונות, של ביטחון הציבור, של פוליטיקה ושל מדיניות. אנחנו עושים סלט אחד מהכול ומפילים על הראש של המשטרה. אני לא פה רק כמגן המשטרה, אני רוצה שנעשה סדר לעצמנו. אתמול שמעתי בדיון – אני חייב לומר, גם עמדתך הייתה ברורה ונחרצת, ובטח עמדתו של חבר הכנסת פייגלין, שמדבר על זה בצורה ברורה שהוא היה רוצה לשנות סדרי עולם בתחום של הריבונות. וזה נושא של מדיניות שהממשלה – ורק הממשלה – הייתה צריכה לבוא עם זה לכנסת, ואז אפשר לשנות מדיניות. מכיוון שלא שינינו כלום מה-7 ביוני – מתי זה היה בדיוק? כדי שנדייק. זה היה ב-7 ביוני 67'? לא, לקראת הסוף. אז אני אומר, בסוף, לא שונתה המדיניות הזאת, אולי בשוליים. ולכן כל הקיתונות שמפילים פה על המשטרה הן בתחום הטקטי. כולם פה נהיו מפקדי משטרה בכירים, מיהודה גליק, ושמעתי אותך, אדוני, עם התחקירים שלך, שאתה מגיע, ויש לך כבר עצות – איזה שער לסגור, מתי, כמה, למה. וטלב אב-עראר אומר למשטרה עשרה שוטרי יס"מ נוספים נכנסו, ואז זה מיד מצדיק זריקות אבנים – לא אמרת את זה, אבל אני לכאורה עושה אינטרפרטציה. 
מה זאת אומרת? האחריות לביטחון הציבור הייתה ונשארה לפתחה של המשטרה, נקודה. מי שרוצה להיכנס לשיקול הדעת של המשטרה, אם הר הבית נסגר וכן הלאה, ועל הגב הזה לשנות סדרי עולם – לא. אז עם כל הכבוד, המשטרה פותחת וסוגרת לסירוגין את ההר לדקות, פעמים שעות - - 

<היו"ר מירי רגב:>
וימים. 

<דוד צור:>
- - ובאופן נדיר לימים שלמים. נדיר.
<היו"ר מירי רגב:>
זה לא נדיר. תקשיב, זה לא נדיר. 

<יהודה גליק:>
זה לא נכון, זה פעם אחר פעם. 
<היו"ר מירי רגב:>
זה לא נדיר. 
<דוד צור:>
מכיוון שהנושא גם - - -

<היו"ר מירי רגב:>
אנחנו נגיש בג"ץ על המשטרה, עם כל הרשימה של שלושת החודשים - - -

<דוד צור:>
זה לא ראוי שהכנסת - - -

<היו"ר מירי רגב:>
ראוי, ראוי, ראוי. אם המשטרה לא מבצעת את תפקידה, זה ראוי. 

<דוד צור:>
שחברת כנסת ויושבת-ראש ועדת הפנים תגיש בג"ץ - - 
<היו"ר מירי רגב:>
בוודאי. 

<דוד צור:>
- - כדי - - -

<היו"ר מירי רגב:>
אם המשטרה תמשיך לפעול בצורה שרירותית - - -

<דוד צור:>
לא, יש לך סמכות. 

<היו"ר מירי רגב:>
יש לי סמכות, ולכן אני מנצלת את הסמכות. יגיעו לכאן המפכ"ל והשר ויסבירו את זה. 
<דוד צור:>
זה בסדר גמור. מפקד המחוז, המפכ"ל – הם יכולים לבוא. אני חושב שזה אפילו מבזה אותנו כגוף – את יושבת-ראש ועדת הפנים, מסמכותך לקבל דיווח מהממשלה - - -
<היו"ר מירי רגב:>
מקבלים דיווח. הדיווחים שלהם, מה לעשות - - -

<דוד צור:>
את לא צריכה את בג"ץ באמצע. את לא צריכה את בג"ץ שיסייע לך בעניין הזה. 

<היו"ר מירי רגב:>
הדיווחים שלהם לא נותנים מענה. הדיווחים שלהם הם כיסוי, עלה תאנה, לכך שהמשטרה כנראה לא תעמוד - - -
<דוד צור:>
אז את צריכה את בג"ץ, מירי?

<היו"ר מירי רגב:>
אני לא יודעת מה - - -

<דוד צור:>
אז את לא צריכה את בג"ץ. 

<היו"ר מירי רגב:>
אנחנו נפעל בכל האמצעים כדי שהמשטרה תבצע את תפקידה, או להחליף את האחריות על ההר. 
<דוד צור:>
אוקיי. אני רוצה להמשיך במה שאני אומר. לכן אני אומר, הרצון להפוך את המשטרה לשק חבטות ודרכה לשנות את המדיניות – אמרנו כבר מזמן, זה הולך רק למקום אחד, וצריך להפנות את האצבע לשם. המדיניות, חד- - - 
<היו"ר מירי רגב:>
לא, לא, דוד, אתה יודע מה? אני רוצה להגיד לך - - -

<דוד צור:>
רגע, אני יכול להגיד גם משהו שאת לא מסכימה אתו. 

<היו"ר מירי רגב:>
רגע, אני רוצה להגיד לך משהו. אני מסכימה אתך שצריך לעשות הפרדה בין הריבונות לבין מימוש החלטת הממשלה. אני לא מתעסקת עכשיו עם הריבונות. אתמול דיברנו על הריבונות, מה שאנחנו רוצים. 
<טלב אבו עראר:>
למה דיברתם? 
<דוד צור:>
למה לא באת לשמוע?
<היו"ר מירי רגב:>
שניה רגע, דוד. 

<מסעוד גנאים:>
שמענו. 

<היו"ר מירי רגב:>
דוד, תקשיב. במליאה דיברנו על הריבונות ולמה אנחנו רוצים להגיע. אבל פה, בוועדה הזאת, אנחנו מדברים על דברים ענייניים. מה זה אומר דברים ענייניים? השר לביטחון פנים בעבר, יחד עם ממשלת ישראל, קיבלו החלטה. 
<דוד צור:>
הייתי שם, מירי, תאמיני לי, אני מכיר את ההחלטה של צחי הנגבי. 
<היו"ר מירי רגב:>
יפה, דוד, אבל מה קורה?

<דוד צור:>
אבל זה לא דומה.

<היו"ר מירי רגב:>
אבל, דוד, המשטרה לא מאפשרת ליהודים לעלות להר הבית. 
<דוד צור:>
אני חושב שאת טועה. 
<היו"ר מירי רגב:>
לא מאפשרת, נקודה. 

<דוד צור:>
אני חושב שאת טועה. אני חושב שאת טועה.

<היו"ר מירי רגב:>
אז אני אראה לך את רצף האירועים ותראה אותם. אי-אפשר להגיד לא ראיתי, לא שמעתי. אי-אפשר. המשטרה לא מאפשרת ליהודים לעלות להר הבית שלוש שעות וחצי מסכנות ביום. לא מסוגלת המשטרה לעשות. זהו. זה הנושא. לא הנושא על ריבונות, לא הנושא על ירדן, לא נושא על כלום, רק על זה. מדוע המשטרה לא מסוגלת שלוש שעות וחצי לאפשר ליהודים לעלות להר הבית? זהו. 
<טלב אבו עראר:>
תני לו להמשיך, כמה את מדברת היום?

<דוד צור:>
אני חושב שאת טועה. אני חושב שאנשים מטעים את הוועדה, בכל הכבוד הראוי. בסמכותה של המשטרה לסגור ולפתוח לסירוגין, על-פי ראות עיניה, בהקשר של ביטחון הציבור, לא בהקשרים אחרים. ואת זה היא עושה. יכול למצוא חן בעיני-, יכול לא למצוא חן בעיני-. אגב, היא לא עושה את זה רק בהר הבית, היא עושה את זה גם במגרש כדורגל, להבדיל, או באירועים המוניים תחת כיפת השמיים, כי זו אחריותה, נקודה. מכיוון שהאחריות לא מתחלקת בעניין הזה, אז אפשר, על ציר הפיקוד – מהשר לביטחון פנים להגיע עד לאבי ביטון, שעושה עבודה מדהימה לדעתי, במקום סופר-רגיש. כל העולם ואחותו על הגב שלו, והעיניים נשואות עליו. לגבי הנושא של ההחלטה של צחי הנגבי. אולי כדאי פעם אחת לשים את זה על השולחן. ההר היה סגור בעקבות האירועים החמורים שהיו בפריצת האינתיפאדה השנייה מ-29 בספטמבר – רובי, אני טועה? 29 בספטמבר 2000 ועד להחלטתו האמיצה של צחי הנגבי - - -
<היו"ר מירי רגב:>
היום אתה רואה מישהו אמיץ כזה במשטרה או בביטחון פנים שמקבל כאלה החלטות?
<דוד צור:>
קודם כל, זה תפקידו כשר לעשות את הערכת המצב הזאת. 

<היו"ר מירי רגב:>
אבל אני לא ראיתי הרבה שרים כאלה. 

<דוד צור:>
אני אומר לך שהשר עוזי לנדאו לפניו עשה הערכות מצב דחופות ביותר כדי לפתוח את ההר למבקרים, ובסופו של דבר, אחרי העברת המקל לצחי הנגבי, התקבלה ההחלטה הזאת, וזו החלטה אמיצה. מהיום ההוא ועד היום ההר פתוח למקרים. זה הכלל. 
<היו"ר מירי רגב:>
בכותרת. 
<דוד צור:>
זה הכלל. 

<היו"ר מירי רגב:>
בכותרת, בטקטיקה לא. 
<דוד צור:>
עוד פעם, ואני מתעקש לומר את זה, זה הכלל. ממנו אפשר עכשיו לגזור למטה ולומר כמה פעמים ולמה, את זה אפשר לבדוק. הערה אחרונה, ואת זה אני אומר דווקא לחברי במשטרה, אני כן סבור – ואני אמרתי לכם את זה בעבר, אני גם נקטתי בעמדה הזאת כשהייתי בארגון – יש פעמים שחייבים לסגור את ההר לכולם. במקום שההתפרעויות - - -
<היו"ר מירי רגב:>
שהמשטרה תסגור לכולם?

<דוד צור:>
הדבר היחידי שאני מסכים עם יושבת-ראש הוועדה – היום, בדרך כלל אנחנו מסכימים על הרבה דברים – בזה. במקום שרמת ההתפרעויות הגיעה למצב שבו אנחנו מרגישים שהסכנה היא בעיקר אמנם למבקרים, גם כצעד טקטי מבצעי, אבל גם כצעד ענישה. עם כל הרצון לשמור על ההר פתוח, צריך להיות פה סוג של מאזן אימה. זאת אומרת, בסוף צריך להיות מחיר לחוסר השליטה של הווקף באנשים - -
<היו"ר מירי רגב:>
ושל המשטרה במה שקורה. 
<דוד צור:>
- - ששם הוא מאפשר להם לינה בלילה, היערכות לבוקר, ובסופו של דבר, התפרעויות בזמן העלייה. ולכן, עם כל הצער שזה יכול לעשות, סגירה של ההר ליום-יומיים היא גם כן מהלך דרמטי אמנם, אבל צריך לעשות אותו, לכולם. 
<טלב אבו עראר:>
יום-יומיים? 
<היו"ר מירי רגב:>
כן. 

<טלב אבו עראר:>
אתה נורמלי?

<דוד צור:>
לכולם. 

<היו"ר מירי רגב:>
כן. לכולם. אם יש התפרעות, לכולם. 
<טלב אבו עראר:>
זה מוגזם. 

<דוד צור:>
אל תאיימו עלינו, מה יהיה? מלחמת עולם שלישית?

<טלב אבו עראר:>
למה לסגור?

<היו"ר מירי רגב:>
ככה. ככה. שלא יסגרו. ככה. 

<טלב אבו עראר:>
- - - שלי. 

<דוד צור:>
אז לא להתפרע במסגד. 
<היו"ר מירי רגב:>
נכון. 

<דוד צור:>
שתהיה שליטה. 
<היו"ר מירי רגב:>
נכון. 

<קריאות:>
- - -

<היו"ר מירי רגב:>
רגע. כמו שאמרתי בהתחלה, אני מודה לך – שקט שיהיה פה. אני מודה לך על ההצעה הזאת. אני חושבת שזאת הצעה טובה. אני רוצה להגיד את זה לפני שטלב הולך, אני אסכם את זה בסוף. בגלל שאין לנו הסכמות עם המשטרה – ולצערי, אני לא יכולה לקבל את זה שכל הדיווחים פה הם שקריים, זאת אומרת שכל הדיווחים של היהודים הם שקריים ושכל מה שהמשטרה אומרת הוא אמת. כנראה שהאמת היא איפשהו באמצע. אני אקים צוות של הוועדה, שבמשך שלושה חודשים יגיע להר ויבדוק מה קורה בהר. אני כבר אומרת לך, אתה כנראה תהיה יושב-ראש הצוות. הצוות הזה יבדוק מה קורה בהר. אני אוסיף לצוות הזה גם מישהו מהצבא לשעבר ועוד מישהו. 
<דוד צור:>
בתנאי שטלב יהיה אתי. 
<היו"ר מירי רגב:>
בבקשה, אין לי בעיה שטלב יהיה אתך. אם המשטרה לא יודעת לתת מענה, פתרון הולם, עם הרתעה, אנחנו נדאג לזה שזה יהיה. 

<טלב אבו עראר:>
בוא נסכים שהמשטרה תעשה את העבודה וזהו. 
<היו"ר מירי רגב:>
אני אודיע לצוות הזה, אני אתן לו מינוי מסודר. נצביע על הצוות הזה בוועדה. הגיעו מים עד נפש מבחינתי. 
<טלב אבו עראר:>
לאן את רוצה להגיע?

<היו"ר מירי רגב:>
נתתי הזדמנות למשטרה, הבהרתי את זה בצורה יפה. חבר'ה, אל תשנו מדיניות. אתם כל היום מספרים לי על שינוי – אל תשנו מדיניות, רק תתנו ליהודים לעלות שלוש שעות וחצי להר. כל הזמן סיפורים. מהדוח, היינו בדוח החסוי – דוד - - -
<דוד צור:>
אני מקשיב. 
<היו"ר מירי רגב:>
תקשיב כמה שעות חיכו אנשים. 13 בנובמבר, קבוצה של נשים מדווחות: חיכינו מעל שעה. 17 בנובמבר: עברנו שעה של השפלות. 19 בנובמבר: כך וכך. 15 בינואר – די כבר. כמה אפשר? מספיק. 
<מסעוד גנאים:>
מי חיבר את הדוח? מר גליק, אתה?
<יהודה גליק:>
כן, אני חיברתי. אני מורה דרך מוסמך.

<היו"ר מירי רגב:>
דוד, תודה לך על גם הגיבוי בעניין הזה שההר צריך להיסגר לכולם. חבר הכנסת פייגלין, בבקשה. לאחר מכן, חבר הכנסת גנאים. מה אני יכולה לעשות?
<משה זלמן פייגלין:>
תודה רבה, גברתי. קודם כל, אני מרגיש צורך לברך אותך על העמידה האיתנה - - 

<טלב אבו עראר:>
אתמול היא בירכה אותך. 

<משה זלמן פייגלין:>
- - בכל הנושא של הר הבית. האמת היא שאני לא מבין כיצד את מבליגה על העלבונות האישיים שמוטחים בך, כולל הבוקר, בנושא הפרטיים ביותר. אני לדבר הזה לא הייתי מגיב - - -
<היו"ר מירי רגב:>
יש דברים שחבל להתייחס אליהם. 
<משה זלמן פייגלין:>
שתהיי בריאה. אני חושב שכל מה שאמרת הוא אמת, מידיעה בשטח, דוד. מידיעה בשטח. יצוק בסלע. זה המצב. כולל הביקורת הקשה כלפי המשטרה. אני חייב להוסיף כאן שצריך גם לומר מילה טובה למשטרה. אני עליתי להר לפני שבוע, פגשתי שם את אבי.
<היו"ר מירי רגב:>
תיזהר לעשות משהו ששוב לא ייתנו לך לעלות להר. תתנהג יפה. 
<מסעוד גנאים:>
מותר לשאול שאלה? מותר לשאול, מר פייגלין?
<היו"ר מירי רגב:>
לוועדת הפנים עוד לא אפשרו לעלות. אבל אולי אחריך. ועדת הפנים עוד לא קיבלה את הזכות כוועדה מפקחת על מקומות קדושים להגיע להר הבית.

<משה זלמן פייגלין:>
את גונבת לי את המילים מהפה. 

<היו"ר מירי רגב:>
ממתינים. בעניין הזה אני ממתינה לאישור משטרה. 
<משה זלמן פייגלין:>
זה הדבר הראשון שאני רוצה לומר. 

<מסעוד גנאים:>
גברתי היושבת-ראש, אחרי שהתאסלמת, מותר לשאול אותו שאלה?
<היו"ר מירי רגב:>
בבקשה. פייגלין, בבקשה. 

<משה זלמן פייגלין:>
כשאני אסיים, ברשותך. 

<מסעוד גנאים:>
לא, בקשר למה שנכתב. 

<משה זלמן פייגלין:>
אני רוצה לברך את משטרת ישראל – מעבר לכל הביקורת המוצדקת שמושמעת כאן – שאפשרה את עלייתי המסודרת בשבוע שעבר. לקרוא מכאן, אבי, לכל מקבלי ההחלטות במשטרה לאפשר לא רק לי באופן אישי, אלא גם ועדת הפנים ביקשה לעלות כבר לפני קרוב לשנה. לא יכול להיות שגוף סטטוטורי של הכנסת, שאמור לפקח, לא עולה להר. זה דבר שלא יעלה על הדעת. הנה, הוכחתם שאפשר לעשות את זה איתי, אפשר לעשות זה - - -
<היו"ר מירי רגב:>
ולא קרתה אינתיפאדה. עלית להר והשמיים לא נפלו, ואפילו המשטרה הצליחה להשתלט על מה שקרה בשטח, לא יאומן. בלי צה"ל ובלי מג"ב, ואו. 
<משה זלמן פייגלין:>
היה נינוח ורגוע. 

<היו"ר מירי רגב:>
פשוט מדהים. 

<משה זלמן פייגלין:>
לוקח לי זמן כי מפריעים לי. נינוח, רגוע ומקצועי. אין ספק שאתם מסוגלים לעשות את זה, ואנחנו מצדיעים לכם. בבקשה אפשרו, בכל הדיונים התיאורטיים שמתנהלים פה, לסקור את השטח. 
<טלב אבו עראר:>
מה המטרה?
<אבי ביטון:>
אנחנו מסוגלים. אני רוצה לחדד את הנקודה.
<היו"ר מירי רגב:>
אני אאפשר לך לדבר, תאמין לי. 

<אבי ביטון:>
ביום שישי, מיד אחרי שמר פייגלין עלה, פרצו הפרות סדר חמורות בשטח הר הבית. אני רק רוצה לחדד את העניין - - - 
<היו"ר מירי רגב:>
ובכל זאת השארתם את ההר פתוח כשפרצו המהומות למוסלמים. 
<משה זלמן פייגלין:>
עכשיו אני רוצה לומר משהו, אבי, במיוחד לך, ואני לא אומר את זה כביקורת, אלא אני אומר את זה לך ולכל עם ישראל. אמרתי גם באין ספור ראיונות אתמול שהיו לי עם חברי הכנסת ממרצ ומהשמאל. ישנה איזושהי הנחת יסוד שעליית היהודים להר הבית, או הדרישה לשוויון זכויות לתפילה בהר הבית, או חלילה וחס לעגן במציאות את הריבונות כביכול של ישראל בהר הבית, גוררים אלימות ופיצוצים. למעשה, הם יוצרים פחד נוראי. כולם מפחדים. שמענו אתמול מעל בימת הכנסת" חבית חומר נפץ, פירומנים, פרובוקטורים וכולי וכולי. 
<טלב אבו עראר:>
זה נכון. 
<משה זלמן פייגלין:>
ודאי שזה נכון. אין לי ספק שאתה סובר כך. 
<טלב אבו עראר:>
זה נכון במאה אחוז. 
<טלב אבו עראר:>
אבל אתה עדיין לא - - -

<קריאה:>
- - -

<היו"ר מירי רגב:>
סליחה, לך אין זכות התפרצות, רק לחברי הכנסת. 

<טלב אבו עראר:>
רק - - - להביא את זה. אתה לא הגעת לרמת האחריות בכלל. 

<משה זלמן פייגלין:>
טלב, אני לא הפרעתי לך לדבר. 

<טלב אבו עראר:>
כמו ילדים קטנים. 

<משה זלמן פייגלין:>
אני באמת לא הפרעתי לך. 

<טלב אבו עראר:>
תתעסק בדברים חשובים יותר, עזוב. 
<משה זלמן פייגלין:>
נכון לא הפרעתי לך?

<טלב אבו עראר:>
מחפש כותרות על דברים שהם - - -

<משה זלמן פייגלין:>
אבל אמרת את זה כבר. 

<דוד צור:>
להבדיל ממך, שכל העמדות שלך הן רק ענייניות, לא לכותרות. 
<טלב אבו עראר:>
רק מזה, תעזוב. שמע לעצותיהם של אחרים. 

<משה זלמן פייגלין:>
אני באמת לא יודע לריב. 

<טלב אבו עראר:>
אתמול גם מהממשלה השמיעו לך דברים טובים. 

<משה זלמן פייגלין:>
הטענה שאני מנסה לומר כאן, רבותי, היא שלא חבית חומר נפץ כביכול יוצרת את הפחד שאני חש פה גם מהשמאל, גם מציבורים אחרים במדינה, ולצערי הרב, גם מן המשטרה, כי הנה, טרחת לציין שמיד אחרי שעליתי היו מהומות. 
<אבי ביטון:>
לא, אבל אני אומר - - - 

<משה זלמן פייגלין:>
רק שניה. 

<אבי ביטון:>
אני אומר את העובדות. צריך שהעובדות יהיו ברורות. העובדות צריכות להיות ברורות. 
<משה זלמן פייגלין:>
כן, כן, אני לא חולק על זה. 

<היו"ר מירי רגב:>
ואין התפרעויות על ההר כשיהודים לא עולים. 
<משה זלמן פייגלין:>
אני מבקש, גברתי, שנבין - - -

<היו"ר מירי רגב:>
רציתי לשאול שאלת הבהרה את המשטרה, האם יש התפרעות על ההר רק כשיהודים עולים או שיש גם התפרעות על ההר כשיהודים לא עולים? 
<מיכאל פואה:>
ביום שישי לא עלו. 

<משה זלמן פייגלין:>
לא, לא, לא, אני מבקש לומר משהו אחר. 
<אבי ביטון:>
יום שישי הוא יום שמבחינתנו הוא רגיש. יש עשרות אלפי מוסלמים, ושם כל האמוציות מתפרצות. 
<יהודה גליק:>
אז למה לא סגרו את ההר?

<היו"ר מירי רגב:>
הבנתי. ואתה לא סוגר את ההר כשיש התפרעויות של מוסלמים? אתה לא סוגר את ההר כשיש התפרעות על ההר?

<אבי ביטון:>
בוודאי שאני סוגר. בוודאי שאני סוגר.

<היו"ר מירי רגב:>
בוא נשמע כמה פעמים אתה עושה את זה. 

<אבי ביטון:>
כשיש מידע מודיעיני על הפרות סדר, אנחנו מגבילים את גיל המתפללים, ודיברתי על זה לפני כן. 
<משה זלמן פייגלין:>
אני מבקש לומר משהו אחר. לא חבית חומר נפץ כביכול יוצרת את הפחד. הפחד הוא זה שיוצר ומזמין את חבית חומר הנפץ. וזאת הנקודה, וזה מה שצריך להבין. אני לא זוכר את הדרגה – ניצב משנה אבי, חשוב לי לשמור על כבודך – כשאתה אומר כאן שבשבילכם הכותל הוא קו אדום - - -
<היו"ר מירי רגב:>
אז למה הר הבית הוא לא קו אדום?
<משה זלמן פייגלין:>
מבלי משים, אתה נגעת בנקודה. 
<אבי ביטון:>
הקו האדום הוא מבחינת האנשים, כי יש מתפללים למטה ואנחנו צריכים להגן עליהם. 
<יהודה גליק:>
יש יהודים למעלה, צריך להגן עליהם. 

<משה זלמן פייגלין:>
זה לא משנה מאיזה בחינה, אני מסכים אתך. 

<אבי ביטון:>
אנחנו לא נאפשר - - -

<היו"ר מירי רגב:>
המוסלמים הם לא אנשים שאתה צריך להגן עליהם?

<משה זלמן פייגלין:>
אתה לא מבין אותי. אבי, אני לא תוקף אותך, אני מבקש להבהיר פה נקודה מהותית. כשאתה אומר הכותל הוא קו אדום – וזה לא משנה כרגע אם יש אנשים או אין אנשים – אתה אומר: בעניין הזה אין פחד. וכשאתה אומר שבעניין הזה אין פחד, אז פתאום גם אין חבית חומר נפץ. אתה שם לב? כלומר, אני אומר לך, אבי, שאם בשבילך עמוק בתודעה של המשטרה השלוש שעות וחצי עלובות הללו, לא כולל יום שישי, היו קו אדום, לא היה פחד. הוא לא היה פה עכשיו לצעוק. הוא לא היה פה עכשיו להפחיד. הרי מה הוא עושה? הוא מאיים באלימות בצורה מתוחכמת. למה? כי הוא יודע שאתה מפחד. אתה לא מפחד מאלימות - - -
<טלב אבו עראר:>
מי שמחפש אלימות זה אתה. 
<אבי ביטון:>
זה לא נכון. 

<טלב אבו עראר:>
אתה, בהבערת הנושא הזה, זה שיא האלימות. 

<משה זלמן פייגלין:>
הפחד - - -

<היו"ר מירי רגב:>
שקט, תנו לו לדבר. 

<טלב אבו עראר:>
זה שיא האלימות שאתה מעלה נושאים כאלה. 
<משה זלמן פייגלין:>
הפחד - - -

<טלב אבו עראר:>
זה שיא האלימות שהוא נוהג כך. 
<משה זלמן פייגלין:>
הפחד – לא של המשטרה, של אותם חלקים בציבור הישראלי ששכחו שהר הבית הוא שלנו – הוא זה שמזמין את האלימות. הוא לא רק מזמין אלימות בהר הבית, הוא מזמין אלימות בכל הארץ, כולל פלילית אגב. הבעיות הפליליות הן, בין השאר, כי יש פחות ופחות מדינה. זה משהו מהותי מאוד, הרבה מעבר למעטפת שלך באופן מקצועי, אבל דרכך אני מעביר פה מסר. הבעיה היא הרבה מעבר להר הבית. אותו פחד של מי ששכח שירושלים שלו גורם לנו לאבד את המדינה, בעקבות זאת לאבד שליטה על העולם התחתון, על מה שקורה בציבור הערבי ובכל מקום. 
<מסעוד גנאים:>
אולי גם משבר הדיור? 
<משה זלמן פייגלין:>
ואז זה חוזר אליכם, אל המשטרה, וידיהם קצרות מלהושיע. אני רוצה לומר לך דוד, תשובה קצרה למה שאמרת. אמרת שהמשטרה - - -
<טלב אבו עראר:>
שלוש דקות ממני לקח פייגלין. עשר דקות, הרצאה אולי. 
<משה זלמן פייגלין:>
כי אתם מפריעים לי כל הזמן. 

<היו"ר מירי רגב:>
סיים בבקשה. 
<טלב אבו עראר:>
כשחבר כנסת ערבי מדבר, שקט, שקט, שקט. תגידי לו שקט. 
<היו"ר מירי רגב:>
דיברת, ולא הפרעתי לך לדבר. 
<טלב אבו עראר:>
שיפסיק עם השטויות. 

<היו"ר מירי רגב:>
פייגלין, סיים בבקשה את דבריך. 

<משה זלמן פייגלין:>
נקודה אחרונה. אני חייב להתייחס לנקודה חשובה שהעלה חבר הכנסת דוד צור, שהמשטרה לא קובעת מדיניות. הדיון פה היום הוא לא הדיון של מי ההר וכולי, הדיון הוא לגבי התנהלות המשטרה. אתה צודק ולא צודק. אתה בעצמך, זמן קצר אחרי שאמרת את הדברים, קראת למשטרה לשנות מדיניות. כלומר, בין ההנחיה העמומה של הממשלה לבין מה שמתנהל בשטח ישנו מרחב שבו - - 
<היו"ר מירי רגב:>
אבל אין שם יכולת לקבל החלטות. 
<משה זלמן פייגלין:>
- - כן בפועל נוצרת מדיניות על-ידי המשטרה. אבי, זה חשוב. אני מדבר אליך. 

<דוד צור:>
זה בחצר של הממ"ז. הממ"ז יכול לקבל החלטה. 
<משה זלמן פייגלין:>
אבל הוא לא - - -

<היו"ר מירי רגב:>
שקט, רגע, חברים. 

<יהודה גליק:>
זאת לא המדיניות שנקבעה לשוטר. הוא אומר לך שההר היה פתוח, והוא משקר, זו לא המדיניות. 
<משה זלמן פייגלין:>
מה שאני אומר – תני לי להשלים את הנקודה הזאת. 

<היו"ר מירי רגב:>
אל תדאג, אני אסכם את זה – בפגרה נעשה דיון עם השר. 
<יהודה גליק:>
זה לא נכון - - -

<משה זלמן פייגלין:>
אני מבקש לחדד. אני מבקש לחדד.

<יהודה גליק:>
אי-אפשר לעבור לסדר-היום. האיש פה אמר שההר היה פתוח אתמול. הוא שיקר. לא יכול להיות - - -

<משה זלמן פייגלין:>
יהודה - - -

<יהודה גליק:>
לא יכול להיות, זאת לא מדיניות. זה לא הממ"ז ולא ראש ממשלה. 
<היו"ר מירי רגב:>
יהודה, תודה. 
<משה זלמן פייגלין:>
יהודה, אני מבקש. 

<יהודה גליק:>
אבי ביטון שיקר פה לוועדה, ההר היה אתמול סגור, הוא אמר שהוא היה פתוח. 
<היו"ר מירי רגב:>
יהודה, תודה. 

<משה זלמן פייגלין:>
זה ייבדק. הפרטים הטכניים ייבדקו. אבל אני רוצה לדבר על המהות. 

<יהודה גליק:>
הוא פשוט שיקר. 

<משה זלמן פייגלין:>
יהודה, עכשיו אתה מפריע לי. 

<היו"ר מירי רגב:>
רק תסיים בבקשה. 

<משה זלמן פייגלין:>
אני טוען שמדיניות ישראל על הנעשה בהר הבית נקבעת גם על-ידי המשטרה, למרות שפורמלית זה לא מה שקורה, אבל הם יוצרים מציאות בשטח שהיא מקרינה החוצה ויוצרת עובדות שהופכות להיות מדיניות מדינת ישראל. 
<היו"ר מירי רגב:>
נכון. 

<דוד צור:>
אבל היא במרחב ההחלטות שלהם. 
<היו"ר מירי רגב:>
אבל הם לא עושים את זה. אין שם אומץ לקבל החלטות אמתיות. 

<משה זלמן פייגלין:>
משפט אחרון - - -

<אבי ביטון:>
זה לא נכון. 

<משה זלמן פייגלין:>
משפט אחרון. המדיניות שהמשטרה היא זו שקובעת צריכה להיות שעליית יהודים להר הבית היא קו אדום בדיוק כמו הכותל. 
<היו"ר מירי רגב:>
נכון. מאה אחוז, צודק. חבר הכנסת גנאים, בבקשה. לאחר מכן - - 
<משה זלמן פייגלין:>
אני מתנצל, אני חייב לברוח. 
<היו"ר מירי רגב:>
- - תודה. שלוש דקות את, תשובת המשטרה, וסיכום שלי. על היערכות לחגים נביא את השר ואת הרמטכ"ל. 

<מסעוד גנאים:>
אני חושב שהשאלה והנושא של מסגד אל-אקצא, הרגישות והחשיבות שלו, גדולות יותר מאשר החלטת משטרה או החלטה כלשהי לבקר בו, לחסום שם, לסגור שם. זו שאלה דתית ופוליטית, ויש לה השלכות בינלאומיות. מבחינה פוליטית, מסגד אל-אקצא הוא בשטח כבוש. מזרח ירושלים נכבשה ב-67'. אתם שם בזכות הכוח הצבאי הכובש. 
<דוד צור:>
אולי שוחררה. שוחררה זו גם מילה. 
<מסעוד גנאים:>
אתה אומר שוחררה, אני אומר נכבשה. אני אומר שהיא נכבשה. 

<דוד צור:>
זו פוליטיקה. 

<מסעוד גנאים:>
ב-67', אמר צור, הרסתם רובע שלם, רובע המוגרבים. רובע המוגרבים, הרסתם אותו. האנשים שם - - -
<דוד צור:>
אנחנו בהיסטוריה עכשיו? מי פתח במלחמת 67'? 
<מסעוד גנאים:>
לא, לא, לא, לא להיסטוריה, אני מדבר עובדות. כדי שפייגלין לא יאמר שאני מאיים. אנחנו לא רוצים לאיים. להיפך, מירי רגב מאיימת על המשטרה, וגם פייגלין מאיים על המשטרה. אנחנו לא מאיימים. אנחנו אומרים שני דברים – פוליטית, השטח הזה הוא כבוש. ב-67' הרסתם רובע שלם, מוגרבים. זרקתם את האנשים שם בגלל הכותל. והיה הכותל. ועכשיו אין מה להשוות, כבוד היושבת-ראש, בין המוסלמים לבין היהודים במתחם מסגד אל-אקצא. כי מסגד אל-אקצא הוא מקום קדוש למוסלמים. וכאשר הדוח הזה, שמי שחיבר אותו, מר גליק והעמותות הקיצוניות - - 
<דוד צור:>
אז למה הם זורקים אבנים?
<היו"ר מירי רגב:>
למה הם משחקים שם כדורגל וזורקים אבנים?
<מסעוד גנאים:>
- - אז אני יודע מה המטרה שלהם. 

<יהודה גליק:>
- - -
<מסעוד גנאים:>
השאלה השנייה היא שאלה דתית. זה שטח ששייך למיליארד וחצי מוסלמים, שהמקום הזה הוא קדוש להם. הוא בריבונות ירדנית. עם זה הממשלה הישראלית הסכימה. עכשיו אתם באים לשנות את הסטטוס-קוו, רוצים לשנות את זה? אז אתם חייבים לשלם את המחיר. 
<היו"ר מירי רגב:>
לא רוצים לשנות כלום. שלוש שעות וחצי לעלות להר. 
<מסעוד גנאים:>
ב-2000 ראש האופוזיציה שרון נכנס וגרם לאינתיפאדה. עשרות יהודים וערבים נהרגו. ואם מדברים על שוויון וצדק, למה לא נותנים למוסלמים להיכנס למסגד אל-אקצא? תושבי הגדה המערבית יכולים להיכנס? יכולים לבוא? תושבי הגדה המערבית, ערבים מוסלמים, יכולים להתפלל במסגד אל-אקצא? הם לא יכולים.
<דוד צור:>
- - -

<מסעוד גנאים:>
וגם עזה. שתיים, בקשר להצקות של המתפללים המוסלמים. מבחינתכם, זה רק חד-סטרי, שהיהודים, מטרידים אותם. היהודים לא חייבים לבוא לשם. המקום לא שייך להם, זה אחת. שתיים, מוסלמים וערבים, כאשר הם נכנסים למסגד אל-אקצא, מציקים להם. תעודת הזהות של הערבי או הערבייה היה במקום הזה, עכשיו תלך למשטרה ותיקח את תעודת הזהות שלך, כדי להתיש אותם. אני חושב, כבוד היושבת-ראש, שהנושא הזה הוא נושא רגיש, נושא שיש לו השלכות. אתמול היו הפגנות בירדן. אתמול הפרלמנט הירדני קרא לממשלה לנתק את היחסים עם ישראל. אני לא מאיים, אבל יש כאלה שמאיימים שעכשיו העולם הערבי המוסלמי – מלחמות, אביב ערבי, מלחמות אזרחים, אז אפשר לעשות, אפשר לשנות. אתם טועים. 
<היו"ר מירי רגב:>
תודה רבה. יהודית דסברג, בבקשה, שלוש דקות בלבד. תשובת המשטרה בבקשה, ואז סיכום שלי. בפגרה אנחנו נתאם דיון עם השר על זה. 
<יהודית דסברג:>
אני מארגון של נשים למען המקדש. עליתי להר. בזמן האחרון, אני חושבת שמאז שסגרו את ההר למשה פייגלין, יש יותר ויותר קבוצות שכביכול יושבות ולומדות בהר, וברגע שמשער המוגרבים נכנסת קבוצה של יהודים, אז הנשים האלה מתחילות לצעוק, ואז צועקים משם ומשם ומשם. 
<היו"ר מירי רגב:>
ואז המשטרה סוגרת. בעיה, הפרות סדר. 
<יהודית דסברג:>
ואז פתאום איש אחד יצא מקבוצה אחת והתחיל לקלל, ולתקוף, ולאיים וכולי. ואז השוטר אומר לנו – אני מדריכה קבוצה – בואו, תזוזו, תסתלקו. אז אמרתי: למה? תסתכל עלינו, אנחנו אנשים טובים, אנחנו לא מתקיפים אף אחד. אנחנו עומדים בשקט. למה אתה מגרש אותנו? הוא אלים, תגרש אותו. אז הוא אומר בואו נעזוב. אז אני אומרת לו: רגע, אם אני הייתי עונה לו עכשיו, נכון היית מוריד אותי מההר? 
<היו"ר מירי רגב:>
היית נעצרת. 

<יהודית דסברג:>
נכון היית מוריד אותי מההר? אז למה? התפקיד שלכם כמשטרה הוא לסלק את האלימות. לא את הגורמים לאלימות, את האלימות. המשטרה שומרת על הסדר. אז מי שתוקף ואלים – אם אתם תפחדו מאלימות, אז מה אנחנו נעשה? התפקיד שלכם הוא להגן על האוכלוסייה מפני אלימות. אתה יודע שהם רוצים להיות אלימים, תסגור, תדלל. כמו שלנו אתה מרשה רק קבוצה של חמש או רק קבוצה של 20, בבקשה, תגיד. אתם מאיימים באלימות? אנחנו נרשה רק לקבוצה קטנה בליווי של שוטרים כדי להגן עליהם. 
<היו"ר מירי רגב:>
לא, שייסגר ההר. 
<יהודית דסברג:>
בבקשה, אין בעיה. אבל למה? אני יודעת, כי הווקף שולט ולא אתם שולטים. סליחה, כבוד יושבת-הראש, כשהשוטר שם ענה לי, ריחמתי עליו. באמת ריחמתי עליו. הוא בין הפטיש והסדן. בין זה שהמדינה נתנה לווקף את השלטון במקום לבין זה שהם אחראיים על שלומנו כביכול, אבל אין להם סמכות כי הסמכות היא של הערבים. 
<היו"ר מירי רגב:>
לא, יש להם סמכות. אני חושבת שאין מה לרחם על השוטר, אני חושבת שהשוטר לא מבצע את תפקידו. אני חושבת ששוטרים מסוגלים לבצע את תפקידם, ואם הם היו אומרים שלוש שעות וחצי על אפכם ועל חמתכם היהודים יכנסו, הם היו נכנסו. וברגע שיש התפרעויות בזמן של היהודים, סוגרים את ההר, אף אחד לא נכנס. אתם מתפרעים? אנחנו נראה לכם מה זו התפרעות. אבל בגלל שאין יכולת לקבל החלטות, ובגלל שהמשטרה דואגת להתפרעויות, אז זה לא קורה. ולכן ההר נסגר. לכן אני לא מרחמת על השוטרים. אני חושבת שהשוטרים לא מבצעים את תפקידם על ההר, נקודה. 
<יהודית דסברג:>
יש להם הוראות לא לבצע את תפקידם על ההר. 
<היו"ר מירי רגב:>
אז שיתפטרו מתפקידם. אם הם לא מסוגלים, שיתפטרו מתפקידם. הם לא באו רק לשמור על שלום הציבור היהודי, גם שלום הציבור המוסלמי. ואני אוודא שישמרו גם של שלום הציבור המוסלמי. וכשמוסלמי מתפרע ויכול לפגוע במוסלמי אחר, שיסגרו הכול. אין מה לעשות. 
<יהודה גליק:>
אני רוצה רק להציג - - -

<היו"ר מירי רגב:>
לא, לא, לא. לא. 

<יהודה גליק:>
לא הצגנו כלום. 
<היו"ר מירי רגב:>
לא הצגת כלום, אבל הדיון עלה. מה שמשנה זו לא ההצגה, זה הדיון.

<יהודה גליק:>
אבל יש פה כל מיני תופעות, זה הדוח. 
<היו"ר מירי רגב:>
אני יודעת, יש את הדוח. שלחתי אותו להתייחסות לשר. 

<יהודה גליק:>
בסדר, אבל יש פה סרטון שרואים את הדברים בעין. דקה. 
<היו"ר מירי רגב:>
בסדר, שניה. אוקי, שניה. המשטרה, בבקשה, תענו. יועץ השר, תענה בבקשה. 

<אבי ביטון:>
אני מציע שאולי משרד החוץ שנמצאים פה - - -
<היו"ר מירי רגב:>
לא. רגע, אתה רוצה שמשרד החוץ יהיה אחראי על מה שקורה על ההר? אני שאלתי אותך שאלה אחת בלבד. תקשיב, אתה כנראה לא מבין את מה שאני אומרת. 
<אבי ביטון:>
אז קודם כל אני אסביר. אנחנו - - -

<היו"ר מירי רגב:>
תקשיב רגע. אני אחדד את שאלתי. משטרת ישראל אחראית לכך ששלוש שעות וחצי ביום יהודים יוכלו לעלות להר. לא להתפלל בהר, לעלות להר. יהודים לא עולים להר שלוש שעות וחצי ביום, וזאת משום הערכת המצב שאתם עושים, שדווקא בשלוש שעות וחצי האלה, דווקא ביום הזה, יש הפרות סדר. ואני שואלת אותך כיצד אתה המשטרה גורם להרתעה בקרב המוסלמים, שיהודים יוכלו לעלות להר? בדיוק כמו שעכשיו יש מאבק נגד הפשיעה, אתה תיאבק ותילחם על כך שיהודים יוכלו לעלות להר. זה הכול. זו התשובה שאני רוצה ממך. ותסביר לי מדוע כל יום אנשים מחכים שעה. עכשיו אני אומרת עוד דבר, אם הם יחכו שעה, כל שעה שהם יחכו, ההר יפתח לעוד שעה. אתה יודע, אני עשיתי עכשיו סנקציה - - -
<אבי ביטון:>
אם תהיה החלטה של הדרג המדיני, אנחנו נפתח גם לכל היום. 
<היו"ר מירי רגב:>
מאה אחוז. כל שעה – תמחקו עוד שעה. אתה סגרת את ההר לשעה, לא הדרג המדיני אמר לך. 
<אבי ביטון:>
זה בסמכות הסטטוטורית שלי. 
<היו"ר מירי רגב:>
בסמכות שלך, אחרי שסגרת את ההר לשעה, תפתח אותו לשעה. 

<אבי ביטון:>
ממש לא, זה לא בסמכות. הסמכות שלי היא לסגור לא לפתוח. 
<היו"ר מירי רגב:>
אה, הסמכות שלך היא רק לסגור. 

<אבי ביטון:>
נכון, זו הסמכות שלי. 

<היו"ר מירי רגב:>
הבנתי. טוב, בבקשה, אז בוא תסביר לנו מה הסמכות שלך ומה קורה בשלוש השעות וחצי האלה. 

<אבי ביטון:>
אומרת לי פקודת המשטרה שהסמכות לפתוח היא לא הסמכות שלי, זו סמכות הדרג המדיני. אבל כמו שציינתי, ב-2014 הר הבית נסגר פעם אחת בלבד. לכן מה שאת אומרת לא עולה בקנה אחד עם המציאות. משטרת ישראל נמצאת בהר הבית - - -
<יהודה גליק:>
זה לא נכון. 

<היו"ר מירי רגב:>
רגע. אני לא יכולה לעמוד מולך ומולו, לכן יהיה לי צוות שלי, בדיקה שלי. לא רוצה להסתמך עליך, ולצערי, לא רוצה להסתמך על המשטרה. אני אקים צוות ועדת משנה בראשותו של דוד צור. אף אחד קיצוני לא יהיה שם – לא טלב ולא פייגלין. יהיו שם אנשים מהמיינסטרים - - -

<אבי ביטון:>
ולא גליק. 

<היו"ר מירי רגב:>
ולא גליק. גליק הוא חבר כנסת, הלו?

<אבי ביטון:>
לא, דיברת על קיצוניים.
<היו"ר מירי רגב:>
לא יהיו קיצוניים. גם אני כנראה קיצונית, כי אני רוצה ליישם את היכולת של יהודים לעלות להר. לא יהיו אנשים קיצוניים, יהיו אנשים מהמיינסטרים, כולל אחד מעמותת – ואנחנו נעשה בדיקה, ואנחנו נציג את הבדיקה, ואז נראה מה יהיה למשטרה להגיד, שגם חברי הכנסת משקרים. 
<אבי ביטון:>
אני אשמח להציג את כל מה שאנחנו - - -
<היו"ר מירי רגב:>
מצוין, אז קדימה, עכשיו תתייחס לאירועים, מדוע אתם סוגרים את ההר, ואיך אתם מתכוונים לאפשר שלוש שעות וחצי - - -
<אבי ביטון:>
אני אמרתי, הר הבית נסגר ב-2014 פעם אחת בלבד, ולכן זה לא עולה בקנה אחד עם מה שאמרת. המציאות היא שונה. הפעם היחידה שבה הר הבית נסגר הייתה בהחלטה של מפקד המחוז. החלטה של מפקד המחוז היא החלטה שמתבססת על הערכת מצב שבה הוא שומע את כל הגורמים, גם הגורמים הביטחוניים וגם גורמי השטח. ההחלטה שלו היא החלטה מקצועית ונכונה. ככה אני חושב. הנחת העבודה שלנו היא שהר הבית צריך להיפתח למבקרים בכל יום, וזה מה שאנחנו עושים, בשביל זה אנחנו שם. כמובן, אנחנו מתמודדים עם הרבה מאוד דברים שאת לא יודעת, חברת הכנסת מירי רגב, עם הרבה מאוד הפרות סדר, עם הרבה מאוד פעילות שאנחנו עושים. 
<היו"ר מירי רגב:>
סגור את ההר. כשיש הפרת סדר, תסגור את ההר. 

<אבי ביטון:>
הפתרון הוא לא לסגור את ההר. 

<היו"ר מירי רגב:>
רק ככה הם ילמדו. 

<אבי ביטון:>
יש פתרונות אחרים. 

<היו"ר מירי רגב:>
שהם יבינו שאתם לא מאפשרים אלימות, לא בקרב המוסלמים ולא בקרב היהודים. מה זו התבוסתנות הזאת?
<אבי ביטון:>
אני רק יכול לציין שמתחילת 2014 יש לנו מאות עצורים בנושא של הפרות סדר. הרבה מאוד כתבי אישום, הרבה מאוד מעצרים עד תום הליכים כנגד מוסלמים שהפרו את הסדר. ואנחנו לא שוקטים על השמרים, אנחנו עושים הרבה מאוד פעילות בהר הבית. יחד עם זאת, צריך להבין שהר הבית הוא מקום רגיש. זאת אומרת שיש משמעויות לכל החלטה שמתקבלת בהר הבית. ההחלטה לסגור או לפתוח היא לא החלטה - - -
<היו"ר מירי רגב:>
זאת אומרת שאם יש אלימות על הר הבית, אתה לא תסגור בגלל שזה מקום רגיש. אז אתה לא מבצע את תפקידך לשמור על שלום הציבור, אתה מנסה כאיש מקצוע ליישם את ההחלטה המדינית בגלל שזו רגישות. 
<אבי ביטון:>
אני לא חי בבועה. אני לא חי בבועה. 
<היו"ר מירי רגב:>
אל תחיה בבועה, תבצע את התפקיד שלך. 
<אבי ביטון:>
ההחלטה שלי לא מתבססת על מה שקורה אך ורק בהר הבית. לכל החלטה בהר הבית יש משמעויות נרחבות במעגלים הרבה יותר רחבים, שכוללים גם את ביטחון מדינת ישראל, ביטחון ירושלים, וגם את יחסי החוץ, מה לעשות. 
<היו"ר מירי רגב:>
הבנתי. אוקיי. 

<אבי ביטון:>
תני למשרד החוץ, אז בטח הם יגידו. 

<היו"ר מירי רגב:>
לא, זה לא מעניין אותי משרד החוץ כרגע. אותי מעניינת היערכות המשטרה להחלטת ממשלת ישראל, ששלוש שעות וחצי ביום יהודים יוכלו לעלות להר הבית, מדוע זה לא נעשה. רק זה מעניין אותי. אני לא מדברת עכשיו על שינוי סטטוס-קוו. 
<אבי ביטון:>
ההחלטות שלי מתבססות גם על הדברים האלה, ולא רק על זה שהר הבית נסגר או נפתח. יש משמעות לכל החלטה שמתקבלת במעגלים הרבה יותר רחוקים ורחבים. מכיוון שהדיון הוא חגי ניסן ולא הדברים האלה, אני התכוננתי לחגי ניסן, אז אני רק יכול להגיד - - -
<היו"ר מירי רגב:>
אתה אומר שבחגי ניסן הוא ייסגר לפחות זמן. במקום שלוש שעות וחצי, תהיה להם שעה לבקר בהר. 

<אבי ביטון:>
אז אני אגיד שאנחנו בתחילתה של - - -

<היו"ר מירי רגב:>
כמו בחג חנוכה, שעשינו היערכויות, ובחצי מהזמן ההר נסגר, ואני הייתי צריכה לדבר אתך ארבע פעמים ביום.
<אבי ביטון:>
אנחנו בתחילתה של עבודת המטה. 
<היו"ר מירי רגב:>
דוד, אני מבקשת שבמהלך היום תשב איתי, אני רוצה להתייעץ אתך מי יהיו חברי הצוות ואז נצביע על המינוי. 
<דוד צור:>
מהמיינסטרים. 
<היו"ר מירי רגב:>
רק מהמיינסטרים. 

<אבי ביטון:>
אנחנו נמצאים בתחילתה של עבודת המטה. אנחנו מתחילים - - -

<היו"ר מירי רגב:>
פה מה שלא הולך בכוח, הולך בעוד יותר כוח. כן, בבקשה.
<אבי ביטון:>
אנחנו נמצאים בראשיתה של עבודת המטה. אנחנו מתחילים לגבש את העקרונות להיערכות לחגי ניסן. זה לא הזמן להציג את ההיערכות כי אנחנו עדיין לא אישרנו את התכניות בדרג שלנו. 
<היו"ר מירי רגב:>
אין בעיה, תבואו בפגרה להציג אותה. 

<אבי ביטון:>
אם צריך לבוא בפגרה, אנחנו גם נבוא בפגרה. אין לנו שום בעיה, אנחנו עובדים. 

<היו"ר מירי רגב:>
גם אנחנו עובדים. 

<אבי ביטון:>
אז אנחנו נשמח לבוא ולהציג את זה. זהו. אני רק עיינתי בדוח של מר גליק, אני יכול להגיד לך שהרבה מאוד מהדברים שם הם לא נכונים. 
<היו"ר מירי רגב:>
הם לא נכונים, כמובן. 

<דוד אזולאי:>
אתם עדיין בהר הבית?

<היו"ר מירי רגב:>
כן, גמרנו עכשיו את הר הבית. אני רוצה לסכם את הר הבית. האמירה שלי פה היא כמובן מסר חד וברור מאוד גם לשר וגם למפכ"ל. הדיון פה הוא לא בשאלת הר הבית והריבונות בהר הבית. כשמדברים על הריבונות, כאילו אין למשטרה אחריות. לא, אני לא מדברת על הריבונות, אני לא מדברת על תפילה. אני מדברת על דבר אחד פשוט, מדינת ישראל קיבלה החלטה שבכל יום, שלוש שעות וחצי ביום, יהודים יוכלו לעלות להר הבית. הדבר הזה לא נעשה. הוא לא נעשה בגלל הערכות מצב ובגלל הפס"דים של מוסלמים על ההר. אני מבקשת שהשר יבוא אלי לסקירה ויסביר לי למה כשההר נסגר בהתפרעויות, הוא נסגר רק ליהודים ולא גם למוסלמים. זה אחד.
<אבי ביטון:>
זה לא נכון אבל. 
<היו"ר מירי רגב:>
אם זה לא נכון, אז תגידו שזה לא נכון. תגידו שהוא נסגר לכולם. 

<אבי ביטון:>
הוא נסגר לכולם. 
<היו"ר מירי רגב:>
בגלל שגם תהיה לי עבודת הצוות שלי - - -

<אבי ביטון:>
כשיש הפרות סדר של מוסלמים אז אנחנו מונעים כניסה של עשרות אלפי מוסלמים. 
<היו"ר מירי רגב:>
אבל בכל זאת, יהודים לא עולים ומוסלמים עולים. 

<אבי ביטון:>
זה גם לא נכון. 

<היו"ר מירי רגב:>
אני מבקשת לדעת מדוע המשטרה לא אוכפת כקו אדום את החלטת הממשלה שבכל יום יעלו יהודים שלוש שעות וחצי להר. שעתיים וחצי בבוקר ושעה בערב. אחת. שתיים, מדוע כל התפרעות של מוסלמים על ההר סוגרת את היכולת של יהודים לעלות להר, ולא סוגרת את ההר כולו בפני המוסלמים? שלוש, מדוע המשטרה לא עושה מאמצים ומעבירה מסר ברור למוסלמים שהחלטת הממשלה תתבצע על-ידי המשטרה, והמשטרה תאכוף את זה בכך שהיא תמנע מצב שהמוסלמים ימנעו את כניסת היהודים? אני ממליצה לאהרונוביץ, כחלק מזה שבוחנים את מזרח ירושלים – יכול להיות שמזכיר ראש הממשלה צריך לעזור לו. אני ממליצה לשר לבחון אפשרות שבשעות ובימים שיהודים עולים להר אולי נביא את משרד הביטחון לסייע לו בכוחות תגבור להר. העיקר שהחלטת הממשלה תתבצע. החלטת הממשלה תתבצע. ואם המשטרה לא מסוגלת לבצע את החלטת הממשלה – כמו בפשע, שהם זקוקים לחוקים והם זקוקים לכלים טכנולוגיים של הצבא – אני אעזור למשטרה לקבל את כל מה שהיא צריכה כדי לבצע את תפקידה על ההר. אם זה יותר כוחות, אם זה יותר שב"כ, כל מה שהיא צריכה כדי ששלוש שעות וחצי אומללות ביום יהודים יעלו בלי לחכות שעות בחוץ. כי כך מי שקובע את עליית היהודים להר הם רק המוסלמים. כשהם מתפרעים, ההר נסגר, וכשהם לא מתפרעים, ההר פתוח. המשטרה לא מסוגלת להעביר מסר ברור למוסלמים: יהודים יעלו שלוש שעות וחצי להר. לא להתפלל, לא ריבונות, רק לעלות להר. 

אנחנו נקים צוות משנה של הוועדה שיפקח במשך חודשיים על פעילות המשטרה בהר. הוא לא יכנס להר, כן יכנס להר. זה לא מעניין אותי. הוא יהיה רק בשעות הביקור של היהודים, ויראה בשעות הביקור של היהודים כמה פעמים נסגר ההר, ויפנה למשטרה לשאול מדוע. זהו, זה תפקיד הצוות. 
<יהודה גליק:>
לא רק פתיחה וסגירה. 
<היו"ר מירי רגב:>
סליחה, אני מדברת כרגע על עליית יהודים להר. יהודה, תן לי בבקשה, יש לי מטרה, ואני יודעת איך להוביל את זה למטרה. זה מה שאני רוצה לדעת. בשלוש שעות וחצי האלה יהיה הצוות על ההר ויבדוק מדוע היהודים לא נכנסים. ואם הם לא נכנסים, למה? כמה זמן? איזה קבוצות היו שם? מה היהודים עשו על ההר? הצוות הזה ימונה ביום שני בהצבעה בוועדה. ראש הצוות יהיה חבר הכנסת דוד צור, ואני אתייעץ אתו מי יהיו החברים הנוספים בהר. הוא יקבל כתב מינוי ויתחיל את העבודה שלו במידי. אני מבקשת שבפגרה, במהלך דיוני הוויפלל"ה - - -

<קריאה:>
מה זה הוויפלל"ה?

<היו"ר מירי רגב:>
זה חוק של יאיר לפיד על דיור לאומי. אני מבקשת שתהיה סקירת השר לוועדה. מזמן השר לא הגיע לוועדה. המפכ"ל, בכלל. כשהוא יגיע ביום שני, אני מצלמת את זה כדי להאמין שזה נכון. אני מבקשת להביא את השר לסקירה על איך הוא מנחה את המשטרה לעמוד בהחלטת הממשלה לעליית יהודים להר הבית, כולל לאפשר להם לעלות בחגים, כפי שהוא מאפשר למוסלמים לעלות בחגים שלהם, ובכלל בכל יום. אני יודעת שהמשטרה פועלת ועושה, אבל, לצערי, זה לא מספיק. אנחנו לא נמדדים במאמץ, אנחנו נמדדים בתוצאות. ככה לימדו אותי בצבא, כארגון מקצועי. אני רוצה שיבוא לפה פעם אחת ביטון ויגיד ההר פתוח בכל יום שלוש שעות וחצי על אפם וחמתם של המוסלמים, כי אנחנו, המשטרה, מבצעים את הנחיית הדרג המדיני; ולא יבוא לי עם כיסוי של עלה תאנה – הערכת מצב להפרות. ואם יש הפרות, תסגור את כל ההר לכולם. תרגיע את ההפרות, ותכניס את היהודים. ככה פועלת מדינה שיש לה צבא חזק ומשטרה חזקה. כשיש משטרה שמרימה ידיים ומתייחסת לי לקטע הרגשי של משרד החוץ, היא לא מקיימת את תפקידה. ואם היא לא מקיימת את תפקידה, היא לא צריכה להיות על ההר. היא תגיד שהיא לא מסוגלת לעמוד בהחלטה. ולכן, משום שלא שיניתי שום סטטוס-קוו, הסטטוס-קוו הוא אותו סטטוס-קוו, רק לעלות להר הבית בכל יום שלוש שעות וחצי, אתם תעמדו בזה. תודה רבה לכולם ושיהיה יום טוב.
<הישיבה ננעלה בשעה 09:50.>
